Nordjyllands største loppemarked i Gigantium er blevet endnu større.

Her i weekenden bliver Nordjyllands største loppemarked afholdt i Gigantium i Aalborg. Allerede, da dørene blev slået op, var der lange køer for at komme ind og opleve det store loppemarked, der i år er udvidet med 100 stadepladser, så der nu er 300 stande med antikviteter, genbrugsting og kræmmervarer. Så der var gode muligheder for at gøre sig et godt loppefund – eller i hvert fald blive fristet til at købe noget. - Jeg plejer at sige, at vi har masser af ting, man ikke har brug for, men som man måske kan falde for, siger stadeholder Merete Torp, som blandt dagens gode tilbud kunne fremvise en globus, som nok er fra 1940’erne eller 1950’erne. Der er mulighed for at gøre et godt fund i Gigantium helt frem til søndag klokken 16.